DA Den Europæiske Unions Tidende C 345/79

Det Europæiske Økonomiske og Sociale Udvalgs udtalelse om Forslag til Rådets forordning om ændring af Rådets forordning (EU) nr. 904/2010 om administrativt samarbejde og bekæmpelse af svig vedrørende merværdiafgift

(COM(2016) 755 final — 2016/0371 (CNS))

om forslag til Rådets direktiv om ændring af direktiv 2006/112/EF og direktiv 2009/132/EF for så vidt angår visse momsforpligtelser i forbindelse med levering af ydelser og fjernsalg af varer

(COM(2016) 757 final — 2016/0370 (CNS))

om forslag til Rådets direktiv om ændring af direktiv 2006/112/EF for så vidt angår momssatser for bøger, aviser og tidsskrifter

(COM(2016) 758 final — 2016/0374 (CNS))

(2017/C 345/13)

Ordfører: Amarjite SINGH

Anmodning om udtalelse Rådet, 20/12/2016 og 21/12/2016 Retsgrundlag Artikel 113 i traktaten om Den Europæiske Unions funktionsmåde Kompetence Sektionen for Den Økonomiske og Monetære Union og Økonomisk og Social Samhørighed Vedtaget i sektionen 05/05/2017 Vedtaget på plenarforsamlingen 05/07/2017 Plenarforsamling nr. 527 Resultat af afstemningen (for/imod/hverken for eller imod) 123/1/2

1. Konklusioner og anbefalinger

1.1. EØSU hilser pakken om modernisering af momsreglerne for e-handel på tværs af grænserne velkommen og støtter både dens målsætninger og dens fokus på at gøre noget ved SMV'ernes bekymringer. De regler, der foreslås, vil få stor betydning for virksomheder, der sælger varer og tjenesteydelser online, idet de vil kunne drage fordel af mere retfærdige regler, lavere efterlevelsesomkostninger og vilkår, der er de samme som for virksomheder fra ikke-EU-lande. På langt sigt vil forslagene også bidrage til at fremtidssikre EU's momssystem.

1.2. Gennemførelsen af mini-one-stop-shoppen for moms (MOSS-systemet) har reduceret efterlevelsesomkostningerne væsentligt. Virksomheder af forskellige størrelser har imidlertid ikke nødvendigvis kunnet opnå samme besparelser. Navnlig SMV'er har kæmpet med forskellige efterlevelseselementer i MOSS-systemet og har givet udtryk for store betænkeligheder. EØSU har derfor glædet sig over, at de foreslåede ændringer af MOSS-systemet tager hånd om disse betænkeligheder.

1.3. I betragtning af den succes, MOSS-systemet indtil videre har haft med at nedbringe efterlevelsesomkostningerne for virksomheder, der driver grænseoverskridende handel, er det et naturligt skridt at udvide systemet til at omfatte andre tjenester, end dem der i øjeblikket indgår i det, samt til køb inden for EU og import af varer. Ud over den potentielle nedbringelse af efterlevelsesomkostningerne vil udvidelsen også skabe lige vilkår blandt e-handelsvirksomheder, hvilket formentlig vil få positive konsekvenser for navnlig SMV'er. Udvidelsen af MOSS-systemet til at omfatte varer skaber de rette vilkår for en mulig afskaffelse af ordningen for forsendelser af ringe værdi (LVCR), som har forårsaget konkurrenceforvridning, idet virksomheder, der er etableret uden for EU, har en konkurrencemæssig fordel i forhold til virksomheder med base inden for EU. EØSU hilser derfor den foreslåede udvidelse af MOSS-systemet velkommen.

1.4. Ændringerne af reglerne vedrørende momssatserne for e-publikationer vil eliminere sondringen mellem fysiske og ikke-fysiske publikationer og sikre neutralitet på dette marked. Skønt EØSU hilser fjernelsen af denne konkurrenceforvridning velkommen, er udvalget dog også opmærksom på, at en sådan fjernelse indebærer en risiko for momsgrundlaget. EØSU bemærker endvidere, at de foreslåede foranstaltninger af Kommissionen ses som en optakt til en mere omfattende reform af EU's momssatsstruktur, og udvalget er betænkeligt med hensyn til, hvilke konsekvenser en sådan afharmonisering vil få for virksomheder, navnlig SMV'er, der er beskæftiget med grænseoverskridende handel.

2. Baggrund

2.1. Kommissionen har foreslået en række konkrete nye foranstaltninger som en del af pakken om modernisering af momsreglerne for e-handel mellem virksomheder og forbrugere på tværs af grænserne. Foranstaltningerne har til formål at støtte grænseoverskridende e-handel for så vidt angår overholdelse af momsreglerne ved at fjerne momsbarrierer for onlinevirksomheder, navnlig nystartede virksomheder og SMV'er, samt bekæmpe ikke-EU-virksomheders momsunddragelse online.

2.2. Disse foranstaltninger omfatter navnlig:

2.2.1. Ændringer af det eksisterende MOSS-system (mini-one-stop-shop), som sætter nogle virksomheder i stand til at overholde deres momsforpligtelser i en hvilken som helst medlemsstat gennem en digital onlineportal, som findes hos deres egen skatteforvaltning og på deres eget sprog. Disse ændringer omfatter indførelse af en grænseoverskridende momstærskel internt i EU og nye forenklede efterlevelseskrav.

2.2.2. Udvidelse af det eksisterende MOSS-system til at omfatte leveringer inden for EU af tjenesteydelser ud over dem, som systemet omfatter på nuværende tidspunkt, og fjernsalg af varer, både internt i EU og fra tredjelande.

2.2.3. Afskaffelse af de nuværende tærskler for fjernsalg inden for EU og af momsfritagelsen for indførsel af småforsendelser fra lande uden for EU.

2.2.4. Ændring af de gældende regler for at give medlemsstaterne mulighed for at anvende en reduceret momssats for e-publikationer såsom e-bøger og elektroniske aviser, ligesom det allerede er tilfældet med deres trykte ækvivalenter.

Ændringer af mini-one-stop-shoppen for moms (MOSS-systemet)

2.3. MOSS-systemet har været fuldt operativt siden 1. januar 2015 og blev oprettet med henblik på at forenkle momsefterlevelsesforpligtelserne for virksomheder, der er beskæftiget med grænseoverskridende handel i EU. I stedet for at virksomhederne er forpligtet til at lade sig momsregistrere, indberette og betale moms i hver enkelt af de medlemsstater, hvor de afsætter deres varer og tjenesteydelser, giver MOSS-systemet dem mulighed for blot at indgive momsangivelser via internettet én gang i kvartalet hos deres egen nationale myndighed.

2.4. Forud for fremsættelsen af forslagene om ændringer afholdt Kommissionen fra februar til september 2015 en række intensive høringer. Denne proces, som omfattede evaluering, samråd, seminarer og konsekvensanalyser, fokuserede navnlig på virkningerne for SMV'er af de nuværende MOSS-regler. Den løftede sløret for en række specifikke problemer — såsom behovet for en tærskel, anvendelse af hjemlandets regler i forbindelse med en række specifikke momsforpligtelser som f.eks. fakturering og opbevaring af regnskaber samt koordinering af kontroller — som værende de vigtigste bekymringer for SMV'erne, hvilket afspejles i de foreslåede ændringer.

2.5. Ifølge de foreslåede regler indføres der en ny EU-intern grænseoverskridende momstærskel på 10 000 EUR. For virksomheder der opererer på nettet, og hvis grænseoverskridende salg ligger under tærskelværdien, vil dette salg blive behandlet som hjemmemarkedssalg, hvor der betales moms til deres egen skattemyndighed. Med hensyn til efterlevelse er kravet om indgivelse af to stykker dokumentation for leverandører af elektroniske tjenesteydelser, hvis omsætning er mindre end 100 000 EUR, bortfaldet. Desuden vil det være tilladt onlinesælgere at anvende hjemlandets regler på områder såsom fakturering og opbevaring af regnskaber, hvilket gør det nemmere for dem at efterleve momsreglerne, og der vil blive indført nye koordinerede kontroller, hvilket vil forhindre, at disse sælgere udsættes for separate nationale kontrolanmodninger.

Udvidelse af MOSS-systemet for moms

2.6. I øjeblikket finder MOSS-systemet kun anvendelse for telekommunikation, radio- og tv-spredningstjenester og elektroniske tjenesteydelser. Ifølge de foreslåede ændringer udvides anvendelsen af MOSS-systemet til andre EU-interne leveringer af tjenesteydelser og til fjernsalg af varer, både internt i EU og fra tredjelande. Ifølge de foreslåede regler vil denne udvidelse blive indfaset, efter at ændringerne af de eksisterende MOSS-regler er trådt i kraft, med ikrafttræden den 1. januar 2021.

2.7. Den foreslåede udvidelse af MOSS-systemet til indførte varer, der er bestilt online, vil medføre en drastisk forenkling af momsopkrævningen. Kommissionen mener derfor, at denne udvidelse skaber de rette vilkår for en afskaffelse af momsordningen for forsendelser af ringe værdi, også kendt under navnet LVCR. Ifølge denne ordning momsfritages indførsler af ringe værdi, som ikke overstiger en samlet værdi på 22 EUR. Forslaget omfatter derfor en fjernelse af denne fritagelse fra den 1. januar 2021.

Ændringer af momssatserne for e-publikationer

2.8. Ifølge de gældende regler har medlemsstaterne mulighed for at anvende en nedsat momssats på alle former for fysiske medier. Momsdirektivet forhindrer imidlertid medlemsstaterne i at anvende de samme momssatser på e-publikationer, som i øjeblikket gælder for fysiske publikationer. Denne opfattelse er blevet bekræftet af Domstolen i en række nyere domme i forbindelse med flere medlemsstaters anvendelse af nedsatte momssatser for e-publikationer (1).

2.9. Ifølge de foreslåede nye regler vil medlemsstaterne få lov til at tilpasse momssatserne for e-publikationer til de nuværende momssatser for trykte publikationer, uanset hvilken sats de anvender. Dette forslag kommer efter overvejelse af de forskellige muligheder for at bringe behandlingen af e-publikationer i tråd med behandlingen af fysiske publikationer, og det vil sætte medlemsstaterne i stand til at anvende nedsatte momssatser under minimumssatsen på 5 %, hvis de anvender en sats på fysiske bøger, der ligger under denne minimumssats.

2.10. De ovenstående forslag vil ændre tre lovgivningsinstrumenter, nemlig: — Direktiv 2006/112/EF af 28. november 2006 om det fælles merværdiafgiftssystem (momsdirektivet) (2). — Forordning om ændring af Rådets forordning (EU) nr. 904/2010 af 7. oktober 2010 om administrativt samarbejde og bekæmpelse af svig vedrørende merværdiafgift (3). — Direktiv 2009/132/EF af 19. oktober 2009 om fastlæggelse af anvendelsesområdet for artikel 143, litra b) og c), i direktiv 2006/112/EF for så vidt angår fritagelse for merværdiafgift ved visse former for endelig indførsel af goder (4).

2.11. Den samlede pakke ventes at øge medlemsstaternes momsindtægter med 7 mia. EUR om året frem mod 2021 og reducere de administrative byrder for virksomhederne med 2,3 mia. EUR årligt.

3. Generelle bemærkninger

3.1. Moms er en af EU-medlemsstaternes vigtigste indtægtskilder og udgør i øjeblikket over 20 % af indtægterne, hvilket er en stigning på mere end 10 % siden 1995 (5). Den relative betydning af afgiften for medlemsstaternes indtægter steg i kølvandet på den økonomiske og finansielle krise, da landene vendte sig mod momspolitikken for at løse deres budgetproblemer. Mellem 2008 og 2014 satte 23 medlemsstater momssatsen op og/eller udvidede momsgrundlaget (6). Momsen spiller en væsentlig og stadigt større rolle for bæredygtigheden af medlemsstaternes offentlige finanser og de sociale udgifter.

3.2. Det er afgørende, at momsgrundlaget beskyttes mod både potentielle tilfælde af svig og mod udhuling gennem omfattende brug af nedsatte satser. I 2014 blev momsgabet i EU-27 anslået til 159,5 milliarder EUR, dvs. 14 % af de samlede momsindtægter (7). Selv om momsgabet også omfatter mistede momsindtægter som følge af f.eks. fejl, konkurser og undgåelse, er momsunddragelse dets vigtigste bestanddel. Udhuling af momsgrundlaget i EU-27 er også stor, da næsten 50 % af alt forbrug er ubeskattet eller beskattes til lavere momssatser.

3.3. EØSU hilser derfor pakken om modernisering af momsreglerne for e-handel på tværs af grænserne velkommen og støtter både dens målsætninger og dens fokus på at gøre noget ved SMV'ernes bekymringer. De regler, der foreslås, vil få stor betydning for virksomheder, der sælger varer og tjenesteydelser online, idet de vil kunne drage fordel af mere retfærdige regler, lavere efterlevelsesomkostninger og vilkår, der er de samme som for virksomheder fra ikke-EU-lande. På langt sigt vil forslagene også bidrage til at fremtidssikre EU's momssystem.

Ændringer af mini-one-stop-shoppen for moms (MOSS-systemet)

3.4. Den gradvise gennemførelse af MOSS-systemet, hvis sidste fase trådte i kraft den 1. januar 2015, var en af de væsentligste ændringer af EU's momssystem siden afskaffelsen af de fiskale grænser i 1993. Systemet giver virksomheder, der opererer i flere medlemsstater, mulighed for at udvælge én medlemsstat, deres hjemland, som deres eneste kontaktpunkt for momsregistrering, indgivelse af momsangivelser og betaling af skyldig moms til alle medlemsstater.

3.5. En evaluering af gennemførelsen af MOSS-systemet, der blev gennemført af Kommissionen, bekræfter, at foranstaltningen har reduceret efterlevelsesomkostningerne væsentligt. MOSS-systemet har sparet virksomhederne for 500 millioner EUR — i gennemsnit 41 000 EUR pr. virksomhed — sammenlignet med alternativet med direkte registrering og betaling. Dette svarer til et fald i disse omkostninger på 95 %.

3.6. Virksomheder af forskellige størrelser har imidlertid ikke nødvendigvis kunnet opnå samme besparelser. Høringer foretaget af Kommissionen tyder på, at SMV'er, selv om de potentielt ville kunne drage fordel af de lempede registreringskrav, i praksis har kæmpet med forskellige efterlevelseselementer i MOSS-systemet. Disse vanskeligheder har været mere fremtrædende for SMV'er med base i medlemsstater, hvor momsregistreringstærsklen er højest, f.eks. Storbritannien.

3.7. EØSU har glædet sig over, at de foreslåede ændringer af MOSS-systemet, tager hånd om disse betænkeligheder.

Udvidelse af MOSS-systemet for moms

3.8. Udvidelsen af MOSS-systemet har haft høj prioritet hos Kommissionen siden 2011 (8). I betragtning af den succes, MOSS-systemet indtil videre har haft med at nedbringe efterlevelsesomkostningerne for virksomheder, der driver grænseoverskridende handel, er det et naturligt skridt at udvide systemet til at omfatte andre tjenester, end dem der i øjeblikket indgår i det, samt til køb inden for EU og import af varer.

3.9. Ud over den potentielle nedbringelse af efterlevelsesomkostningerne vil udvidelsen også skabe lige vilkår blandt e-handelsvirksomheder, hvilket formentlig vil få positive konsekvenser for navnlig SMV'er. Udvidelsen vil gøre en ende på forskellen mellem e-handelsvirksomheder, som kan benytte sig af MOSS-systemet under de nuværende regler, og de virksomheder, som også er involveret i grænseoverskridende e-handel, men som på grund af arten af de tjenester og varer, de leverer, indtil nu ikke har kunnet udnytte de samme fordele i forbindelse med efterlevelsen. Udvidelsen vil også komme e-handelsvirksomheder til gode, som er involveret i forskellige former for grænseoverskridende handel, og som indtil nu har været underlagt to sæt efterlevelsesforpligtelser, nemlig forpligtelserne under MOSS-systemet og forpligtelserne under den normale ordning, men som nu kun vil være underlagt et enkelt sæt regler under MOSS-systemet.

3.10. Udvidelsen af MOSS-systemet til også at omfatte varer, skaber de rette vilkår for en mulig afskaffelse af LVCR-ordningen (ordningen for forsendelser af ringe værdi). Mens denne ordning tidligere var en velkommen forenkling, voksede mængden af goder, som var omfattet af ordningen, angiveligt med 268 % i perioden 1999-2013, hvilket højst sandsynligt kan tilskrives stigningen i almindelige menneskers indkøb på nettet (9). Denne vækst har igen ført til en stigning i mistede momsindtægter i alle medlemsstater.

3.11. LVCR-ordningen har også forårsaget konkurrenceforvridning, idet virksomheder, der er etableret uden for EU, har en konkurrencemæssig fordel i forhold til virksomheder med base inden for EU. Denne konkurrencefordel har også ført til yderligere to uønskede konsekvenser, nemlig misbrug af LVRC-ordningen og forvridning af handels- og importmønstre.

3.12. EØSU hilser derfor den foreslåede udvidelse af MOSS-systemet velkommen.

Ændringer af momssatserne for e-publikationer

3.13. Listen over produkter, der kan pålægges nedsatte momssatser, som fastsat i momsdirektivet, stammer tilbage fra 1992. Udviklingen i teknologien og forbrugernes adfærd inden for de seneste 25 år har ført til mange juridiske problemer i forhold til fortolkningen af de produkter, der optræder på listen. Disse juridiske problemer har ført til en lang række retssager ved EU-Domstolen.

3.14. I flere nylige domme har Domstolen konkluderet, at de produkter, der optræder på listen over fysiske publikationer, ikke på baggrund af en juridisk fortolkning kunne udvides til e-publikationer. Kun med juridiske ændringer af de eksisterende bestemmelser i momsdirektivet er det dermed muligt at nå dette mål.

3.15. De foreslåede regler vil eliminere sondringen mellem fysiske og ikke-fysiske publikationer og sikre neutralitet på dette marked. Skønt EØSU hilser fjernelsen af denne konkurrenceforvridning velkommen, er udvalget dog også opmærksom på, at en sådan fjernelse indebærer en risiko for momsgrundlaget. Medtagelsen af e-publikationer på listen over produkter, som kan gøres til genstand for en nedsat momssats, vil ikke alene føre til et øjeblikkeligt indtægtstab, men kan også give anledning til at argumentere for, at andre produkter også bør medtages på listen, hvorved momsgrundlaget udhules yderligere. Desuden vil en udvidelse af anvendelsen af nedsatte satser under minimumsniveauet på 5 % til e-publikationer, når sådanne satser anvendes på fysiske bøger, måske give anledning til yderligere anmodninger om anvendelse af satser under dette minimumsniveau. En sådan udvikling ville underminere eksistensen af en minimumssats og også føre til yderligere udhuling af momsgrundlaget.

3.16. EØSU bemærker endvidere, at de foreslåede foranstaltninger af Kommissionen ses som en optakt til en mere omfattende reform af EU's momssatsstruktur (10). Selv om der i øjeblikket er to muligheder under overvejelse, vil denne mere omfattende reform overordnet set give medlemsstaterne yderligere frihed og fleksibilitet i forbindelse med anvendelsen af nedsatte satser ved i praksis at afharmonisere momssatserne.

3.17. EØSU er betænkelig med hensyn til, hvilke konsekvenser en sådan afharmonisering vil få for virksomheder, der er beskæftiget med grænseoverskridende handel. Det gælder ikke mindst SMV'er, som vil finde det vanskeligt at afgøre, hvilke momssatser der vil være gældende for deres produkter rundt omkring i EU.

3.18. EØSU er også opmærksom på, at EUF-traktatens artikel 113, som udgør retsgrundlaget for godkendelse af EU-lovgivning, kun giver EU-institutionerne beføjelser til at godkende momsharmoniseringslovgivning, som har til formål at etablere og forbedre det indre marked.

4. Særlige bemærkninger

Ændringer af mini-one-stop-shoppen for moms (MOSS-systemet)

4.1. For SMV'er med base i lande med en høj tærskel har gennemførelsen af MOSS-systemet betydet, at de var nødt til at momsregistrere sig og overholde momsforpligtelserne for første gang. Da mange risikerer at gå konkurs på grund af de nye efterlevelsesomkostninger, virksomhederne skal afholde, har en gruppe mikrovirksomheder, hvoraf mange er etableret i Storbritannien, oprettet en pressionsgruppe (11) med det formål at gøre EU-institutionerne og de britiske skattemyndigheder opmærksom på deres bekymringer.

4.2. Fastsættelsen af en tærskel på 10 000 EUR, som giver SMV'er mulighed for at anvende momsreglerne i deres eget land, indtil de når tærsklen, hilses velkommen og vil utvivlsomt forenkle driften for små virksomheder og deltidsvirksomheder. Selv om EØSU bifalder denne mulighed for mikrovirksomheder, er udvalget imidlertid opmærksom på, at unge virksomheder og virksomheder i vækst hurtigt kan komme op over denne tærskel.

Udvidelse af MOSS-systemet for moms

4.3. Der er blevet rapporteret om omfattende misbrug af LVRC-ordningen i Storbritannien (via Kanaløerne) og Finland (fra Åland), hvor virksomhederne flytter deres aktiviteter ud af EU med henblik på at benytte sig af ordningen (12). Dette misbrug skaber yderligere konkurrencemæssige ulemper for virksomheder i EU, og navnlig for SMV'er, som typisk påvirkes mere heraf. I 2010 oprettede SMV'er med base i Storbritannien en gruppe, som skulle føre en kampagne mod det påståede misbrug af LVCR-ordningen på Kanaløerne (13).

4.4. For nylig har en anden gruppe ved navn VAT Fraud (14) oprettet af SMV'er i Storbritannien henledt opmærksomheden på problemer med påstået svindel med forbindelse til LVCR-ordningen foretaget online af erhvervsdrivende med base uden for EU. Selv om svindelen vedrører varer med en værdi, som falder uden for ordningen, skaber ordningens eksistens angiveligt hindringer for håndhævelsen af momsreglerne, da tolderne har vanskeligt ved at afgøre, hvilke leverancer der falder ind under ordningen.

4.5. LVCR-ordningen har også angiveligt haft betydning for handelsmønstre og importmønstre blandt forbrugere i flere medlemsstater, bl.a. Slovenien, Tyskland, Sverige, Danmark og Storbritannien (15).

Ændringer af momssatserne for e-publikationer

4.6. Til grund for de juridiske problemer i forhold til fortolkningen af de produkter, der optræder på listen over produkter, hvor der kan være tale om en nedsat sats, ligger et afgørende dilemma for EU's momssystem. Skal man eliminere potentielle konkurrenceforvridninger ved at udvide anvendelsesområdet for listen over produkter, som kan gøres til genstand for en nedsat momssats, og dermed yderligere udhule momsgrundlaget? Eller skal man fortsat begrænse antallet af produkter og beskytte momsgrundlaget, men tillade konkurrenceforvridninger?

4.7. Domstolen vælger en kasuistisk tilgang til sådanne fortolkningsproblemer. I retsafgørelser vedrørende medtagelsen af e-publikationer på denne liste har Domstolen imidlertid konkluderet, at dens anvendelsesområde ikke kan udvides til disse produkter, og dermed vælger Domstolen en streng juridisk fortolkning af reglerne.

Bruxelles, den 5. juli 2017. Georges DASSIS Formand for Det Europæiske Økonomiske og Sociale Udvalg

(1) Sagerne C-219/13, K Oy; C-479/13, Kommissionen mod Frankrig; og C-502/13, Kommissionen mod Luxembourg; og C-390/15, RPO.

(2) EUT L 347 af 11.12.2006, s. 1.

(3) EUT L 268 af 12.10.2010, s. 1.

(4) EUT L 292 af 10.11.2009, s. 5.

(5) R. de la Feria, »Blueprint for Reform of VAT Rates in Europe« (2015) Intertax 43(2), s. 154-171.

(6) Ibid.

(7) CASE, Study and Reports on the VAT Gap in the EU-28 Member States: 2016 Final Report, TAXUD/2015/CC/131, 2016.

(8) Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om momssystemets fremtid — På vej mod et enklere, mere solidt og effektivt momssystem, der er afpasset efter det indre marked, COM(2011) 851 final af 6.12.2011.

(9) E&Y, Assessment of the Application and Impact of the VAT Exemption for Importation of Small Consignment, Specific Contract No 7, TAXUD/2013/DE/334, Final Report, maj 2015.

(10) Kommissionen, åben offentlig høring om reformen af momssatserne (Forslag til Rådets direktiv om ændring af direktiv 2006/112/EF om det fælles merværdiafgiftssystem for så vidt angår reglerne om anvendelse af momssatser).

(11) Ved navn EU VAT Action (www.euvataction.org).

(12) E&Y, Assessment of the Application and Impact of the VAT Exemption for Importation of Small Consignment, Specific Contract No 7, TAXUD/2013/DE/334, Final Report, maj 2015.

(13) Ved navn RAVAS — Retailers Against VAT Avoidance Schemes (www.ravas.org.uk).

(14) www.vatfraud.org.

(15) E&Y, Assessment of the Application and Impact of the VAT Exemption for Importation of Small Consignment, Specific Contract No 7, TAXUD/2013/DE/334, Final Report, maj 2015.